Diari Oficial de la Generalitat Valenciana


Sumari del DOGV 8172, del 17-11-2017 (2017/10033)

ORDRE 13/2017, de 10 de novembre, de la Conselleria d'Hisenda i Model Econòmic, de modificació de l'Ordre de 21 de juny de 2002, de creació i regulació de fitxers amb dades de caràcter personal, i creació d'un nou fitxer informatitzat amb dades de caràcter personal, i refosa d'aqueix fitxer amb els fitxers de dades personals existents en l'àmbit d'accés als casinos, les sales de bingo i els salons de joc.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/11/10/13/dof/vci/html**

### Dades del document

Número de DOGV
:   8172

Data del DOGV
:   17-11-2017

Secció del DOGV
:   I. DISPOSICIONS GENERALS

Número del document
:   2017/10685


Data del document
:   10-11-2017

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * legislació

ORDRE 13/2017, de 10 de novembre, de la Conselleria d'Hisenda i Model Econòmic, de modificació de l'Ordre de 21 de juny de 2002, de creació i regulació de fitxers amb dades de caràcter personal, i creació d'un nou fitxer informatitzat amb dades de caràcter personal, i refosa d'aqueix fitxer amb els fitxers de dades personals existents en l'àmbit d'accés als casinos, les sales de bingo i els salons de joc. [2017/10120]  
  
  
PREÀMBUL  
  
La Llei orgànica 15/1999, de 13 de desembre, de protecció de dades de caràcter personal, estableix un conjunt de mesures per a garantir i protegir, pel que fa al tractament de dades personals, les llibertats públiques i els drets fonamentals de les persones físiques, i especialment, del seu honor i intimitat personal i familiar i a la pròpia imatge.  
  
L'article 20 de l'esmentada Llei orgànica 15/1999, estableix que la creació, modificació o supressió dels fitxers, que contenen dades de caràcter personal, de les administracions públiques, només podrà fer-se per mitjà de disposició de caràcter general publicada en el Boletín Oficial del Estado o diari oficial corresponent.  
D'altra banda, el Reglament de desplegament de la Llei orgànica de protecció de dades de caràcter personal, aprovat pel Reial decret 1720/2007, de 21 de desembre, disposa en l'article 54, el contingut de la disposició general per la qual es crea el fitxer, i estableix un conjunt d'obligacions materials i formals en tractar-se d'un element que incideix en el dret fonamental a la protecció de dades.  
En l'àmbit de la Generalitat, l'Ordre de 21 de juny de 2002, de la Conselleria d'Economia, Hisenda i Ocupació, de creació i regulació de fitxers amb dades de caràcter personal, va crear entre altres el fitxer denominat «Accés a casinos i sales de bingo» que constituïa el fitxer d'aplicació del registre i processament dels prohibits en les pràctiques de joc a la Comunitat Valenciana, amb la finalitat d'emmagatzematge de dades i control de les persones, que s'inscriuen en el registre, per a la limitació del seu accés a locals de joc autoritzats, subjectes a prèvia admissió, amb processament per a l'enviament de les actualitzacions de dades a aquests locals.  
Posteriorment, l'Ordre de 15 de juny de 2007, de la Conselleria d'Economia, Hisenda i Ocupació de modificació i regulació de fitxers amb dades de caràcter personal, va modificar la denominació del fitxer «Accés a casinos i sales de bingo», que va passar a ser el d?«Accés a casinos, sales de Bingo i salons de joc», i va incloure en la descripció del fitxer els salons de joc en què s'interconnecten màquines de tipus B, a les quals fa referència l'article 24.4.b del Decret 44/2007, de 20 d'abril, del Consell pel qual s'aprova el Reglament de salons recreatius i salons de joc, així com aquells en què s'interconnecte qualsevol màquina de tipus B, amb les instal·lades en un altre o altres salons de joc.  
  
El Decret 130/2012, de 24 d'agost, del Consell, pel qual s'estableix l'organització de la seguretat de la informació de la Generalitat, disposa el repartiment de funcions i responsabilitats en aquesta matèria, a fi d'introduir-hi mesures específiques per a protegir tant la informació, com els serveis que en depenguen.  
A més, els canvis normatius succeïts com ara, la supressió de la Comissió Tècnica del Joc, l'aparició dels locals específics d'apostes i del joc en línia, la derogació i aprovació del nou Reglament de salons recreatius i salons de joc, i la creació del Registre General d'Interdiccions d'Accés al Joc, de caràcter estatal, així com, els avanços informàtics en la gestió quotidiana de les dades tractades, fan necessària l'adaptació del fitxer a les circumstàncies actuals, i per tant, la creació d'una norma de caràcter general que adoptarà el rang d'ordre.  
  
Per tot això, a tenor, del que estableix l'article 28, apartat e, de la Llei 5/1983, de 30 de desembre, del Consell, i una vegada complits els tràmits establits en el títol III, capítol III del Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, i amb un informe previ de l'Advocacia General de la Generalitat, i conforme amb el dictamen del Consell Jurídic Consultiu de la Comunitat Valenciana,  
  
  
  
ORDENE  
  
Article únic. Modificació de fitxers  
Es modifica l'annex «Accés a casinos, sales de bingo i salons de joc» de l'Ordre de 21 de juny de 2002, de la Conselleria d'Economia, Hisenda i Ocupació, de creació i regulació de fitxers amb dades de caràcter personal, que passa a denominar-se «Registre d'Exclosos d'Accés al Joc a la Comunitat Valenciana» i que queda redactat com s'indica en l'annex únic d'aquesta ordre.  
  
  
DISPOSICIONS ADDICIONALS  
  
Primera. Regla de no-despesa  
L'execució d'aquesta ordre es durà a terme amb els mitjans personals i materials de la Conselleria d'Hisenda i Model Econòmic i no tindrà repercussió pressupostària en els estats de despeses i pressupostos de la Conselleria.  
  
Segona. Inscripció en el Registre General de Protecció de Dades  
La modificació del fitxer a què es refereix aquesta ordre serà notificada a l'Agència Espanyola de Protecció de Dades per a la seua corresponent inscripció en el Registre General de Protecció de Dades, a què es refereix l'article 39.2 de la Llei orgànica 15/1999, de 13 de desembre, de protecció de dades de caràcter personal.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 10 de novembre de 2017  
  
El conseller d'Hisenda i Model Econòmic,  
VICENT SOLER I MARCO.  
  
  
ANNEX  
Registre d'Exclosos d'Accés al Joc a la Comunitat Valenciana  
  
1. Fitxer Registre d'Exclosos d'Accés al Joc a la Comunitat Valenciana  
2. Descripció del fitxer a) Fitxer de l'aplicació de registre i processament dels prohibits en les pràctiques de joc, a la Comunitat Valenciana, incloent-hi els locals de joc i els portals d'internet on es desenrotllen jocs sotmesos a control d'admissió.  
  
b) Inclou les dades cedides pel Registre General d'Interdiccions d'Accés al Joc (RGIAJ), del ministeri competent en matèria de joc.  
  
3. Finalitat i ús del fitxer: Tractament i gestió de les dades de les persones, inscrites en el registre, per a impedir el seu accés als establiments de joc presencial i portals d'internet, on es desenvolupen jocs sotmesos a control d'admissió.  
4. Persones o col·lectius sobre els quals es pretén obtindre dades de caràcter personal: a) Persones relacionades amb la pràctica del joc a la Comunitat Valenciana que s'inscriuen en el Registre voluntàriament o en virtut de resolució judicial o administrativa.  
b) Inclou també les persones inscrites en el RGIAJ.  
  
5. Procediment d'arreplega de dades: Per mitjà de sol·licitud presentada pels afectats o per mitjà de resolucions administratives o judicials. També per descàrrega de dades del RGIAJ.  
6. Estructura bàsica del fitxer automatitzat i descripció de les dades de caràcter personal inclosos en el mateix: Les dades de caràcter personal que conté el fitxer són les següents:  
a) Tipus de document d'identitat.  
b) Número de document d'identitat.  
c) Nom i cognoms.  
d) Adreça.  
e) Data de naixement.  
f) Abast temporal i espacial de la prohibició.  
g) Causa d'inscripció en el registre (voluntària, resolució judicial, etc.).  
h) Tipus d'establiment.  
7. Cessions previstes: Als establiments o portals d'internet afectats.  
  
8. Òrgan responsable del fitxer: L'òrgan directiu competent en matèria de joc.  
  
9. Servei o centre directiu davant del qual es poden exercitar els drets d'accés, rectificació i cancel·lació: L'òrgan directiu competent en matèria de joc.  
10. Mesures de seguretat Les mesures de seguretat que s'estableixen per a aquest fitxer són les del nivell mitjà d'acord amb l'article 4, del Reial decret 994/1999, d'11 de juny, pel qual s'aprova el Reglament de mesures de seguretat dels fitxers automatitzats que continguen dades de caràcter personal.


Còpia Permalink ELI